KOMISIJOS SPRENDIMAS
2006 m. rugsėjo 13 d.
dėl avių ir ožkų identifikavimo bei registravimo sistemų Jungtinėje Karalystėje laikino patvirtinimo suteikimo pagal Tarybos reglamentą (EB) Nr. 21/2004
(pranešta dokumentu Nr. C(2006) 4086)
(Tik tekstas anglų kalba yra autentiškas)
(2006/615/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. gruodžio 17 d. Tarybos reglamentą (EB) Nr. 21/2004, nustatantį avių ir ožkų identifikavimo bei registravimo sistemą ir iš dalies pakeičiantį Reglamentą (EB) Nr. 1782/2003 bei Direktyvas 92/102/EEB ir 64/432/EEB (1), ypač į jo 4 straipsnio 2 dalies d punktą,
kadangi:
(1)
Reglamente (EB) Nr. 21/2004 nustatytos taisyklės dėl avių ir ožkų identifikavimo bei registravimo sistemų sukūrimo. Jame nustatyta, kad šie ūkyje laikomi gyvūnai turi būti identifikuoti per šiame reglamente nustatytą terminą.
(2)
Be to, Reglamente (EB) Nr. 21/2004 nustatyta, kad avys ir ožkos turi būti identifikuojamos taikant šiame reglamente nustatytas pirmines ir antrines identifikavimo priemones. Jame nustatyta, kad iki 2008 m. sausio 1 d. antrines identifikavimo priemones galima pakeisti sistema, atitinkančia šio reglamento reikalavimus ir patvirtinta Komisijos, išskyrus tuos atvejus, kai gyvūnais prekiaujama Bendrijoje.
(3)
Todėl avys ir ožkos, kuriomis prekiaujama Bendrijoje, turi atitikti visus Reglamento (EB) Nr. 21/2004 reikalavimus. Šio reglamento 4 straipsnio 2 dalies b punkte nustatyta, kad tokie gyvūnai turi būti identifikuoti taikant antrines identifikavimo priemones, patvirtintas kompetentingos institucijos ir atitinkančias priedo A skirsnio 4 punkte išvardytas technines charakteristikas.
(4)
2005 m. rugpjūčio 17 d. Komisijos sprendimu 2005/617/EB dėl avių ir ožkų identifikavimo ir registravimo sistemos Jungtinėje Didžiosios Britanijos ir Šiaurės Airijos Karalystėje laikino pripažinimo pagal Reglamento (EB) Nr. 21/2004 4 straipsnio 2 dalies d punktą (2) šioms sistemoms buvo suteiktas laikinas patvirtinimas iki 2006 m. balandžio 30 d. Tame sprendime numatyta peržiūrėti dviejų sistemų patvirtinimą atsižvelgiant į 2006 m. sausio 31 d. atliktus patikrinimus.
(5)
Bendradarbiaudama su Jungtine Karalyste Komisija atliko patikrinimus vietoje siekdama įvertinti šių sistemų veiklą ir patikrinti, kaip įgyvendinami Jungtinės Karalystės prisiimti įsipareigojimai dėl šių sistemų. Jau yra parengta galutinė ataskaita ir priimtinas Jungtinės Karalystės veiksmų planas, kurie buvo aptarti Maisto grandinės ir gyvūnų sveikatos nuolatiniame komitete.
(6)
Jungtinė Karalystė įsipareigojo atsižvelgti į problemas, kurios buvo nustatytos per patikrinimus vietoje, skirtus įvertinti šių sistemų veiklą, ir laiku užbaigti siūlomą veiksmų planą, imdamasi visų reikalingų sistemas stiprinančių priemonių siekdama iki 2006 m. gruodžio 31 d. užtikrinti atitiktį Reglamento (EB) Nr. 21/2004 reikalavimams.
(7)
Todėl avių ir ožkų identifikavimo ir registravimo sistemas Didžiojoje Britanijoje ir Šiaurės Airijoje reikėtų laikinai patvirtinti naujam laikinam laikotarpiui, siekiant antrines avių ir ožkų identifikavimo priemones pakeisti šia sistema, išskyrus tuos atvejus, kai gyvūnais prekiaujama Bendrijoje.
(8)
Siekiant nesutrikdyti prekybos, avių ir ožkų identifikavimo bei registravimo sistemų Didžiojoje Britanijoje ir Šiaurės Airijoje laikinas patvirtinimas turėtų būti suteikiamas atgaline data nuo 2006 m. balandžio 30 d., kad būtų apimtas visas sistemų įdiegimo laikotarpis.
(9)
Kompetentinga institucija turėtų atlikti atitinkamus patikrinimus vietoje siekdama nustatyti, ar avių ir ožkų identifikavimo ir registravimo sistemos yra tinkamai įdiegtos.
(10)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Tarybos reglamento (EB) Nr. 21/2004 4 straipsnio 2 dalies c punkte numatytos avių ir ožkų identifikavimo ir registravimo sistemos, įdiegtos Jungtinėje Didžiosios Britanijos ir Šiaurės Airijos Karalystėje, patvirtinamos laikotarpiui nuo 2006 m. gegužės 1 d. iki 2007 m. birželio 30 d.
2 straipsnis
Nepažeidžiant nuostatų, kurias reikia nustatyti remiantis Reglamento (EB) Nr. 21/2004 10 straipsnio 1 dalies a punktu, Jungtinė Karalystė užtikina, kad kiekvienais metais kompetentinga institucija atliktų atitinkamus patikrinimus vietoje siekdama nustatyti, ar laikytojai laikosi avių ir ožkų identifikavimo ir registravimo sistemų reikalavimų, kaip nurodyta 1 straipsnyje.
3 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2006 m. rugsėjo 13 d.